**ALVDALS FØRSTE SOKNEPREST.**

Alvdals første sokneprest var Anton Kristian Severin Johnson. Han ble utnevnt til embetet i oktober 1862 og tiltrådte samtidig med opprettelsen av Alvdal prestegjeld 1.januar 1863. Da han kom, var prestegården ennå ikke frdig til innflytting. Morten Mortenson (far til dikterpresten Mortensson Egnund) var da driftsbestyrer ved Folldal Verk og hadde kjøpt gården Øya i 1848. Han tilbød Johnson å leie bolig der inntil prestegarden var klar, og det ser ut til at Johnson tok imot tilbudet. Johnson ble født i Lyngdal i 1832 og var yngre bror av en ruvende skikkelse i norsk kirkehistorie, professor Gisle Johnson. Professoren sies å ha påvirket en hel prestegenerasjon gjennom sin undervisning på det teologiske fakultet. Han var også en inspirasjon for en vekkelse som omtales som «den johnsonske vekkelse» som kom til å påvirke både prester og lekfolk i lange tider. Professor Gisle Johnson stod for en konservativ teologi. Den seinere biskop Alex Johnson var barnebarn av vår sokneprest.

Sokneprest Johnson avla embetseksamen i 1853 og practicum i 1854 med karakteren Laudabilis som er en meget god karakter. Deretter fulgte et adjunktstipendium i teologi ved Kristiania Universitet der han spesielt arbeidet med gammeltestamentlig eksegese (tolkning) Etrer å ha fått et reisestipend var han på studietur ved forskjellige tyske universiteter, spesielt i Leipzig, Erlangen og Tubingen. Forutfor Tyskland skal han ha vært i Danmark der han visstnok skal ha blitt påvirket av Grundtvig. Det passet neppe bror Gisle- kanskje enda mindre at den yngre broren kunne ha blitt påvirket av den kjente tyske teologen F.Chr. Bauer. Bauer var en tidlig representant for den moderne historisk-kritiske forskning/tolkning av Bibelen. Det innebar bl.a. prinsippet om fri forskning= kirkens lære skulle ikke styre forskningsresultatene. For en konfesjonell, dogmatisk bevisst teolog som bror Gisle kan det ha vært vanskelig. Ifølge forfatter Ove Hestvold som har skrevet en biografi om biskop Alex Johnson, sier familietradisjonen at det var Gisle Johnson som satte en stopper for Antons videre «teologiske løpebane.» Anton skal ha skrevet om sine teologiske studier til broren, og da skal Gisle ha stoppet stipendet. Man kan bare tenke seg de teologiske diskusjonene som kan ha foregått om/når brødrene møttes …

Den seinere biskop Jens Gleditch (som ble Antons svigersønn), hevder at Anton stilte seg «uavhengig» til den johnsonske vekkelsen og i sin forkynnelse knyttet an til dåpen. Det kunne lett oppfattes som en påvirkning fra Grundtvig. Gleditsch sier om sin svigerfar: «Sjelden har vel hjertevarme og en lys original intelligens gåttså helt sammen som hos den i sin tid navnkundige Lille-Elvedals prest.» Biskopen hevder også at Johnson nærmest «grunnla» menighetslivet i Alvdal og omtaler bygda slik: «Lille-Elvedal var den gang bortgjemt mellem fjellene. Det var nettopp skilt ut fra Tønset prestegjeld, og Anton blev den første sokneprest i bygden, så han fikk leilighet til å grunnlegge menighetslivet fra først av.» «For ham (sønnen Johannes; min anm) og hans søsken blev disse år og dette hjem liggende i idealets sollys.» Begge sitert fra Gleditsch i Berggravs bok.

Johnson giftet seg i 1858 med Decima Secunda Lange som var datter av prost og sokneprest i Asker, Alexander Lange. Decima Secunda betyr «12». Hun ble født i Stavanger i 1835 og var for øvrig tante til den kjente forfatteren Alexander Lange Kielland: hun var søster til forfatterens mor. De fikk 8 barn, hvorav 6 ble født i Alvdal. Decima Secunda døde 16.mars 1875 og ligger gravlagt på kirkegården her. Tradisjonen sier at hun skal ha falt om på trappa til prestegården da de skulle flytte til nytt prestekall. Jeg har ikke funnet noen bekreftelse på det, snarere enkelte indikasjoner på at det kanskje ikke stemmer.

For øvrig er Kallsboka litt uklar (men det er ikke Johnson selv som har skrevet om ham der) når det gjelder de ytre omstendigheter. I Kallsboka står at Johnson «fraflyttede» Alvdal i desember 1874 og tiltrådte som sokneprest i Bakklandet i januar 1875. Men Decima Secunda døde i mars 1875 og er gravlagt her. Hvordan rimer det med datering av flytting og tiltredelse i ny stilling?

Johnson ble en ledende drivkraft i Alvdals første misjonsforening som ble stiftet i 1851. Prost Brostrup Muller skal ha tatt initiativet til det. Johnson deltok på møtene, leste fra Skriften, holdt andakt og også foredrag. Han var aktiv og engasjert i skolestellet og var den første formann i skolekommisjonen og besøkte skolene ofte.

I 1878 giftet han seg på nytt med Johanna Sofie Schøning, og med henne fikk han en datter. Det er tilføyd i Kallsboka at Johnson fikk avskjed i nåde fra soknepreststillingen i Bakklandet i 1896 og at han døde i Kristiania i 1899.